钦定古今图书集成/理学汇编/经籍典/第079卷 > 宋朱子大全集 > 《答方宾王》
## 钦定古今图书集成/理学汇编/经籍典/第079卷 > 宋朱子大全集 > 《答方宾王》

熹前日看所寄《易说》不仔细，书中未敢察察言之。遣
书后，归故居。道间看得两册，始见其底蕴，如言四象
及“先天次第”，皆非康节本旨，其他亦多杜撰。如《九转
图》引魏伯阳《参同契》、张平叔《悟真篇》，尤为无理，亦自
不晓《参同契》中所说道理，可惜用许多工夫却不济
事。大抵《易》之一书最不易读，而今人喜言之，正所谓
“画鬼神”者。殊不知只是瞒得不会底，于自己分上成
得何事，而世人自有晓得者，亦不可得而欺也。熹向
来作《启蒙》，正为见人说得支离，因窃以《易》中所说象
数，圣人所已言者，不过如此。今学《易》者但晓得此数
条，则于《易》略通大体，而象数亦皆有用，此外纷纷皆
不须理会矣。闻己见之，尝试推考，自当见得。其第二
篇论“太极两仪四象”之属尤精。诚得其说，则知圣人
画卦，不假纤毫思虑计度，而所谓“前有《易》者”，信非
虚语也。然此书所论彼书之失，幸勿语人，又生竞辨
区区，但恐老兄或信其说而讲求之，则枉费工夫，故
专附此奉报尔。